**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2011 ԹՎԱԿԱՆԻ ՀՈՒՆԻՍԻ 2-ի N 860-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ**

**Իրավական ակտի ընդունման անհրաժեշտությունը**

2019 թվականի հուլիսի 9-ին Ազգային ժողովի կողմից ընդունվել և 2019 թվականի սեպտեմբերի 1-ից ուժի մեջ է մտել «Քաղաքացիական կացության ակտերի մասին» օրենքում փոփոխություններ և լրացումներ կատարելու մասին» ՀՀ օրենքը:

«Քաղաքացիական կացության ակտերի մասին» ՀՀ օրենքի (այսուհետ՝ Օրենք) 4-րդ հոդվածում կատարված փոփոխություններով ՀՀ արդարադատության նախարարության ենթակայության համապատասխան ստորաբաժանումները ստացել են քաղաքացիական կացության ակտերի գրանցման ոլորտի ՀՀ օրենսդրությամբ սահմանված բոլոր տեսակի գործառույթների կատարման իրավասությունը, այդ թվում նաև քաղաքացիական կացության ակտերի գրանցումը հաստատող պետական վկայականների կրկնօրինակների կամ տեղեկանքների տրամադրման դիմումների ընդունումը և դրանց տրամադրումը:

Դեռևս 2014 թվականից ՀՀ արդարադատության նախարարությունում ներդրվել և գործում է ՔԿԱԳ էլեկտրոնային կառավարման միասնական համակարգ՝ որի էլեկտրոնային միասնական գրանցամատյանը պարունակում է այն բոլոր քաղաքացիական կացության ակտերը, որոնք գրանցվել են 2014 թվականի սեպտեմբերի 30-ից հետո, ինչպես նաև այն ակտերը, որոնք թվայնացման աշխատանքների արդյունքում էլեկտրոնային ձևաչափով առկա են գրանցամատյանում:

ՔԿԱԳ փաստաթղթային արխիվը կազմում է մոտ 10.000.000 ակտային գրանցումներ և ներկա պահին էլեկտրոնային միասնական գրանցամատյանում արդեն իսկ թվայնացված է 2.000.000-ից ավելը:

ՀՀ կառավարության 2011 թվականի հունիսի 2-ի 860-Ն որոշմամբ հաստատված Հավելված 1-ի 18.1-ին և 18.2-րդ կետերով սահմանված է, որ քաղաքացիական կացության ակտային գրանցման առկայության կամ բացակայության մասին տեղեկանքը և քաղաքացիական կացության ակտային գրանցման վկայականի կրկնօրինակը երեք աշխատանքային օրվա ընթացքում տրամադրելու համար արտաբյուջե է վճարվում 10.000 դրամ, իսկ չորսից հինգ աշխատանքային օրվա ընթացքում տրամադրելու համար 7.000 դրամ: Հարկ է նկատել, որ ՔԿԱԳ համակարգի էլեկտրոնային միասնական գրանցամատյանը հնարավորություն է տալիս «Քաղաքացիական կացության ակտերի մասին» ՀՀ օրենքի համաձայն կատարվող բոլոր ակտային գրանցումները, գրանցման ենթակա նախատեսված բոլոր տեղեկությունները, գրանցման համար հիմք հանդիսացած փաստաթղթերը և տրամադրվող վկայականների վերաբերյալ տեղեկությունները պահպանել էլեկտրոնային եղանակով: Ուստի, փաստաթուղթն էլեկտրոնային եղանակով փնտրելը, գտնելը և տրամադրելը այլևս ժամանակատար գործընթաց չի հանդիսանում: Ավելին, «Քաղաքացիական կացության ակտերի մասին» ՀՀ օրենքում կատարված փոփոխությունների հիման վրա մշակվել է նաև ՀՀ արդարադատության նախարարի հրամանի նախագիծ, որի համաձայն՝ քաղաքացիական կացության ակտային գրանցման առկայության կամ բացակայության մասին տեղեկանքը և քաղաքացիական կացության ակտային գրանցման վկայականը տրամադրվում են դիմումը մուտքագրելու նույն օրը՝ դրանց թվայնացված տարբերակի առկայության դեպքում:

**Ընթացիկ իրավիճակը, կարգավորման նպատակը և բնույթը**

Վերոգրյալից հետևում է, որ ՀՀ կառավարության 2011 թվականի հունիսի 2-ի N860-Ն որոշմամբ հաստատված Հավելված 1-ի 18.1-ին և 18.2-րդ կետերի կարգավորումները ժամանակավրեպ են դարձել: Մինչդեռ, ՀՀ կառավարության որոշմամբ սահմանված արտաբյուջետային գանձումների պահանջի դեպքում ՔԿԱԳ գործակալության՝ էլեկտրոնային միասնական գրանցամատյանում առկա ակտային գրանցումների մասին տեղեկանքները և վկայականների կրկնօրինակները դիմումը ներկայացնելու նույն աշխատանքային օրվա ընթացքում տրամադրելու իրավասությունը սահմանափակվելու է:

Նախագծի նպատակն է ակտային գրանցումների մասին տեղեկանքները և վկայականների կրկնօրինակները կարճ ժամկետում տրամադրելու համար սահմանված տուրքի վերացումը, որը հնարավորություն կտա կրճատել քաղաքացիական կացության ակտերի գրանցման ոլորտում մատուցվող ծառայությունների տրամադրման ժամկետները և գանձվող վճարները, պարզեցնել վարչարարությունը:

**Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ արդարադատության նախարարության կողմից:

**Ակնկալվող արդյունքը**

Նախագծի ընդունմամբ նախատեսվում է ապահովել ՔԿԱԳ մարմինների կողմից քաղաքացիական կացության ակտերի մասին վկայականների կրկնօրինակների և տեղեկանքների տրամադրման ողջամիտ ժամկետներ, իսկ էլեկտրոնային միասնական գրանցամատյանում դրանց առկայության դեպքում՝ դրանց տրամադրումը ապահովել նույն աշխատանքային օրը, առանց լրացուցիչ գանձումների:

**Տ Ե Ղ Ե Կ Ա Ն Ք**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2011 ԹՎԱԿԱՆԻ ՀՈՒՆԻՍԻ 2-Ի N860-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԵԿԱՄՈՒՏՆԵՐԻ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

Հայաստանի Հանրապետության կառավարության 2011 թվականի հունիսի 2-ի N860-Ն որոշման մեջ փոփոխություններ կատարելու մասին» ՀՀ կառավարության որոշման նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում: